
			Først vil jeg bare si

			TJUE ÅR MED DEBATTLEDELSE gjør noe med et menneske; jeg har nok pådratt meg noen yrkesskader. Før sosiale sammenkomster har jeg ofte måttet minne meg selv på ikke å gå rett til de mest betente samtaletemaene. Ikke åpne med å snakke om grensa for selvbestemt abort. Ligge unna rusreform, transspørsmål og klimapolitikk. Og, hva jeg enn gjør, ikke spørre høyt hvor mye alle i rommet tjener. 

			Det har tatt meg litt tid å forstå at mange kvier seg for å diskutere brennbare temaer, særlig med folk de ikke kjenner. Og i hvert fall hvis vi ikke først har varmet opp med noen høflighetsfraser. Den slags er det ikke tid til i den offentlige debattens tilmålte minutter, der vi skreller vekk alle forsøk på å hilse, takke og «først bare si hvor hyggelig det er å være her». Kom til saken, eller kom deg ut av studio! 

			Overfører du denne kommunikasjonsformen til et nyttårs­selskap eller en konfirmasjon, vil mange tigge vertskapet om aldri å måtte havne ved siden av deg igjen. (Med mindre den du sitter ved siden av er politiker, journalist eller en forskrudd kranglefant.)

			Det er tross alt forskjell på diskusjon og vennligsinnet konversasjon, derfor har jeg delt denne boka i to. Én del viser hvordan du skal klare å si meningen din, bygge argumenter og bli lyttet til. Den andre delen handler om hvordan vi kan snakke sammen, også når vi ikke har noe å si, når vi møter ukjente eller må ta vanskelige samtaler. Så kan det fort hende at en munter passiar sklir over i en hissig debatt, eller at en diskusjon fisler ut i full enighet – her er det ingen vanntette skott. Det uenighet og small talk har til felles, er at begge deler kan skape stress. Og det er her denne boka kommer inn: Dens fremste misjon er ganske enkelt å hjelpe deg med å senke skuldrene. Ikke bare kan du lære av mine feil og erfaringer, med på kjøpet får du også kunnskap fra sentrale politikere, programledere, psykologer og andre jeg har snakket med under arbeidet med boka.

			For det er nok av anledninger til å kjenne på ubehag. Hvis du våkner dagen etter en minglefest og den første tanken som slår deg er et panneklaskende «sa jeg virkelig det?», er det fristende aldri igjen å gå ut av huset. Har du følt at du høylytt og vulgært har dominert hele selskapet, ja, da blir vel planen for neste sammenkomst å ikke si et ord. Og når du neste gang ikke sier stort, ender du opp med å føle deg som en grå og uinteressant mus. Overdrevet, kanskje, men gjenkjennelige tanker og følelser. Og akk, så unødvendige. For det finnes verktøy for å kunne konversere og føle seg trygg i sosiale sammenhenger, enten det er rundt lunsjbordet på jobben, i bryllupet der du ikke kjenner noen andre enn bruden, eller i møtet med sjefen der du endte opp som verneombud når du egentlig ville be om høyere lønn. 

			Altfor mange av oss gruer oss til fester og sammenkomster som egentlig er ment å være til pur glede. Hva skal vi si? Hvem skal vi si det til? Vi skammer oss over ting vi har sagt før vi faktisk sier dem. Men ved å snakke sammen bygger vi fellesskap, enten det er gjennom en kort passiar over hekken eller en lang samtale på nachspiel. Dessuten er det fryktelig kjedelig å gjemme seg fra de andre i selskapet mens du fordyper deg i imaginære hendelser på mobilen. Å klare å snakke med andre gjør rett og slett livet mer givende. 

			Overflatisk skravling har sin verdi, dype samtaler likeså. Og noen ganger føler vi for å røske opp litt, skape liv og røre. Vi vil diskutere! Eller noen andre vil det, og drar oss med, akkurat når vi har det som hyggeligst. Men det er så mye som skjer i verden, og hva skal vi egentlig mene om alt? Det vet vi gjerne ikke før vi kaster oss ut i en meningsutveksling. 

			Mange synes diskusjon og uenighet er skummelt. De opp­fatter ordskiftene som krangling og vil ikke lage dårlig stemning. De ser debatter på TV og tror det er sånn det må foregå. I virkeligheten er de fleste av oss involvert i langt flere diskusjoner enn vi tror. Meningsutveksling gjennomsyrer hverdagen vår, både i familien, på jobb og i klasserommet, vi tenker bare ikke over det. 

			Å heve stemmen er en treningssak, og du får større gjennom­slag når du blir bevisst på hvordan du diskuterer. Finslipt argumentasjonsteknikk kan dessuten komme godt med enten du skal på jobbintervju eller forhandle med banken om bedre betingelser. 

			Ikke minst er det avgjørende for oss som samfunn at vi tør å bryne oss på hverandre. Konspirasjonsteoriene florerer. Falsk og villedende informasjon truer fra kanter vi ikke engang er klar over, det samme gjelder forsøk på å påvirke oss.

			Det beste fundamentet for vår demokratiske beredskap er at hver og en av oss klarer å skille gode argumenter fra dårlige. Vi må tørre å stille spørsmål, evne å se forskjell på sannhet og løgn. I fellesskap kan vi stå imot truslene mot demokratiet og det frie ord som vi er så avhengige av. Hvis vi kan skape diskusjonslyst og samtaleglede på veien, er ingenting bedre enn det.

			Når bør den egentlig gå, grensa for selvbestemt abort? Kjør debatt!

